বিসিএস প্রশাসন একাডেমি

শাহবাগ, ঢাকা

**www.bcsadminacademy.gov.bd**

প্রেস রিলিজ

**বিসিএস প্রশাসন একাডেমিতে ২২তম উন্নয়ন প্রশাসন ও ব্যবস্থাপনা কোর্সের উদ্বোধন**

বাংলাদেশ সিভিল সার্ভিস প্রশাসন একাডেমিতে ১৮ মার্চ হতে ১২ এপ্রিল ২০১৮ মেয়াদে উন্নয়ন প্রশাসন ও ব্যবস্থাপনা কোর্সের উদ্বোধন হয়েছে। ১৮ মার্চ ২০১৮ রবিবার সকাল ১০:০০ টায় উক্ত কোর্সের উদ্বোধনী অনুষ্ঠানে প্রধান অতিথি হিসেবে উপস্থিত ছিলেন শিক্ষা মন্ত্রণালয়ের মাধ্যমিক ও উচ্চ শিক্ষা বিভাগের সম্মানিত সচিব জনাব মোঃ সোহরাব হোসাইন।

বিসিএস প্রশাসন একাডেমিতে প্রশাসন ক্যাডার ব্যতিত অন্যান্য ক্যাডারের উপসচিব পদ মর্যাদার ৫৫ জন (৪৫ জন পুরুষ এবং ১০ জন নারী) কর্মকর্তা নিয়ে চার সপ্তাহব্যাপী ২২তম উন্নয়ন প্রশাসন ও ব্যবস্থাপনা কোর্সের যাত্রা শুরু হয়েছে। উদ্বোধনী অনুষ্ঠানে প্রধান অতিথি উপস্থিত প্রশিক্ষণার্থী কর্মকর্তাদের উদ্দেশ্যে দিকনির্দেশনামূলক বক্তব্য প্রদান করেন। তিনি কর্মকর্তাদের উপর অর্পিত স্বীয় দায়িত্ব সততা ও সময়ানুবর্তিতার সাথে পালন করাকেই দেশপ্রেম বলে উল্লেখ করেন। বাংলাদেশ আজ উন্নয়নশীল দেশ হিসেবে জাতিসংঘের কাছ থেকে স্বীকৃতি পেয়েছে, ধাপে ধাপে দেশ এগিয়ে যাচ্ছে। মুক্তিযুদ্ধের আদর্শ বাস্তবায়নে এবং আত্নমর্যাদাশীল দেশ গঠনে সকলকে একসাথে কাজ করার পরামর্শ প্রদান করেন। অনুষ্ঠানে আরও বক্তব্য রাখেন কোর্স পরিচালক ও সরকারের অতিরিক্ত সচিব জনাব মোঃ জহিরুল ইসলাম। এ উদ্বোধনী অনুষ্ঠানের সভাপতিত্ব করেন বিসিএস প্রশাসন একাডেমির ভারপ্রাপ্ত রেক্টর এবং মেম্বার ডিরেক্টিং স্টাফ (অতিরিক্ত সচিব) জনাব পরিতোষ চন্দ্র দাস।